עמית ענבר

עמית ענבר (נולד ב-9 באוגוסט 1972) הוא גולש רוח ישראלי, שלוש פעמים סגן אלוף העולם (1992, 1997, 1998), פעמיים אלוף אירופה (1993 ו-1997) ופעם אחת סגן אלוף אירופה (1998). ייצג את ישראל ב-12 אליפויות עולם, בשבע אליפויות אירופה ובשתי אולימפיאדות (ברצלונה 1992 וסידני 2000) וסיים במקום שמיני ושביעי במשחקים האולימפיים בהתאמה. 4 פעמים דורג במקום ראשון בעולם.

ביוגרפיה
ענבר נולד וגדל במכמורת. הוא החל לגלוש בעקבות אחיו, ערן, שהיה גולש מצטיין. בהמשך, היה חבר אגודת הפועל תל אביב וייצג את ישראל ב-12 אליפויות עולם, בשבע אליפויות אירופה ובשתי אולימפיאדות.

ב-1992 זכה במדליית הכסף באליפות העולם על גלשן מדגם לכנר, שנערכה בסינגפור. באולימפיאדת ברצלונה (1992) הגיע בתחרות גלשן רוח דגם לכנר למקום ה-8 לאחר שקיבל 118.1 נקודות.

ב-1997 זכה במדליית הכסף באליפות העולם בדגם מיסטרל, שנערכה בפרמנטל שבמערב אוסטרליה. הקדים אותו הגולש הניו זילנדי ארון מקינטוש. ב-1998 זכה שוב במדליית הכסף באליפות העולם בדגם מיסטרל, שנערכה בברסט בצרפת. גם באליפות זו הקדים אותו הניו זילנדי מקינטוש. באולימפיאדת סידני בשנת 2000 הגיע למקום ה-7 בתחרות המיסטרל, לאחר שקיבל 99 נקודות.

ענבר שימש כמאמן נבחרת הגלישה של ישראל והיה גם כן המאמן של הגולש הישראלי גל פרידמן. ענבר הוא בעל מועדון גלישה בחוף ינאי ומכמורת. מאמן באופן פרטי או קבוצתי בכל סוגי הגלישה ברחבי הארץ והעולם. כמו כן מוציא טיולי גלישה ברחבי העולם.

קישורים חיצוניים

 קישור לסיפור חייו של עמית ענבר מהאתר הרשמי 
  עמית ענבר באתר איגוד השיט בישראל

הערות שוליים

גולשי רוח ישראלים
ספורטאים אולימפיים ישראלים
משתתפים ישראלים באולימפיאדת ברצלונה (1992)
משתתפים ישראלים באולימפיאדת סידני (2000)
ספורטאי הפועל תל אביב
מכמורת: אישים
בוגרי התיכון האזורי ע"ש בן-גוריון בעמק חפר
שייטים באולימפיאדת ברצלונה (1992)
שייטים באולימפיאדת סידני (2000)
ישראלים שנולדו ב-1972